KOMISIJOS REGLAMENTAS (EB) Nr. 1144/2008
2008 m. lapkričio 18 d.
iš dalies keičiantis Europos Parlamento ir Tarybos reglamento (EB) Nr. 998/2003 II priedą dėl Kroatijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų nekomerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 8 straipsnio 3 dalies a punktą ir 19 straipsnį,
kadangi:
(1)
Reglamentu (EB) Nr. 998/2003 nustatomi gyvūnų sveikatos reikalavimai, taikomi nekomercinio gyvūnų augintinių judėjimui, ir tokio judėjimo patikrų taisyklės.
(2)
Šie reikalavimai skiriasi atsižvelgiant į tai, ar gyvūnai augintiniai vežami iš vienos valstybės narės į kitą, ar iš trečiųjų šalių į valstybes nares. Be to, skiriasi vežimo iš minėto reglamento II priedo B dalies 2 skirsnyje išvardytų trečiųjų šalių ir iš priedo C dalyje išvardytų trečiųjų šalių reikalavimai.
(3)
Trečiosios šalys, nekomerciniam gyvūnų augintinių judėjimui taikančios bent lygiavertes Bendrijos taisyklėms, nurodytoms Reglamento (EB) Nr. 998/2003 III skyriuje, taisykles yra išvardytos to reglamento II priedo B dalies 2 skirsnyje. Šiose taisyklėse numatyta galimybė toms trečiosioms šalims vietoj sertifikato naudoti pasą, kuris atitinka Komisijos sprendimu 2003/803/EB (2) nustatytą pavyzdį.
(4)
Nekomerciniam gyvūnų augintinių judėjimui iš šių trečiųjų šalių į Bendriją taikomos tokios pačios taisyklės, kaip ir gyvūnų judėjimui iš vienos valstybės narės į kitą, kaip nurodyta Reglamento (EB) Nr. 998/2003 II skyriuje.
(5)
Į Reglamento (EB) Nr. 998/2003 II priedo C dalies sąrašą įtrauktos trečiosios šalys ir teritorijos, kuriose pasiutligės atvejų nenustatyta, ir trečiosios šalys ir teritorijos, įskaitant Kroatiją, kuriose keliama pasiutligės patekimo į Bendriją dėl gyvūnų vežimo iš tų trečiųjų šalių ir teritorijų rizika nėra didesnė už vežimo iš vienos valstybės narės į kitą riziką.
(6)
Kroatija pateikė prašymą įtraukti ją į Reglamento (EB) Nr. 998/2003 II priedo B dalies 2 skirsnį, siekdama supaprastinti gyvūnų augintinių judėjimą tarp Kroatijos ir ES.
(7)
Atsižvelgiant į Kroatijos pateiktą informaciją apie jos nacionalinius teisės aktus, nustatyta, kad Kroatija nekomerciniam gyvūnų augintinių judėjimui taiko bent lygiavertes Bendrijos taisyklėms, nurodytoms Reglamento (EB) Nr. 998/2003 III skyriuje, taisykles.
(8)
Todėl tikslinga Kroatiją išbraukti iš Reglamento (EB) Nr. 998/2003 II priedo C dalies sąrašo ir ją įtraukti į to priedo B dalies 2 skirsnio sąrašą.
(9)
Todėl Reglamentą (EB) Nr. 998/2003 reikėtų atitinkamai iš dalies pakeisti.
(10)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 II priedas iš dalies keičiamas taip:
1)
B dalies 2 skirsnyje tarp Šveicarijai ir Islandijai skirtų įrašų įterpiamas šis įrašas:
„HR Kroatija“.
2)
C dalyje išbraukiamas šis įrašas:
„HR Kroatija“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 18 d.